ПРЕДЛОГ ЗАКОНА

О ИЗМЕНАМА И ДОПУНАМА

ЗАКОНА О ПОРЕЗИМА НА УПОТРЕБУ, ДРЖАЊЕ И НОШЕЊЕ ДОБАРА

Члан 1.

У Закону о порезима на употребу, држање и ношење добара („Службени гласник РС”, 26/01, 80/02, 43/04, 132/04, 112/05, 114/06, 118/07, 114/08, 31/09, 106/09, 95/10, 101/10, 24/11, 100/11, 120/12, 113/13, 68/14-др. закон, 140/14, 109/15, 112/15, 105/16, 119/17 и 104/18), у члану 5. став 1. тачка 6) после речи: „електрични” додају се запета и речи: „односно чији је један од погона електрични (хибридна возила)”.

Члан 2.

У члану 5б став 1. речи: „уплатни рачун” замењују се речима: „рачун за уплату”.

Члан 3.

После члана 15а додаје се члан 15б, који гласи:

„Члан 15б

Порез на употребу пловила не плаћа се на пловила за којa је обвезник пореза министарство надлежно за унутрашње послове.”

Члан 4.

У члану 21. тачка 3) мења се и гласи:

„3) оружје за личну безбедност категорије Б.”

Додаје се став 2, који гласи:

„Регистровано оружје, у смислу става 1. овог члана, јесте оружје за које је надлежни орган издао исправу (оружни лист, односно дозволу и сл.) за држање, или за држање и ношење оружја, или за ношење оружја, у складу са законом којим се уређују оружје и муниција, односно исправу у складу са законом који је важио до дана почетка примене закона којим се уређују оружје и муниција чија важност није престала.”

Члан 5.

Члан 22. мења се и гласи:

„Члан 22.

Обавеза плаћања пореза на регистровано оружје настаје даном регистрације оружја из члана 21. овог закона.”

Члан 6.

Члан 23. мења се и гласи:

„Члан 23.

Обвезник пореза на регистровано оружје је лице на које гласи исправа за држање, односно исправа за држање и ношење, односно исправа за ношење оружја, из члана 21. став 2. овог закона.”

Члан 7.

У члану 24. тачка 3) речи: „за које је издат оружни лист за држање оружја, односно колекционарска дозвола” замењују се речима: „категорије Б за које је издата исправа за држање оружја”.

У тачки 4) речи: „за које су издати оружни лист за држање, односно колекционарска дозвола, као и дозвола за ношење оружја” замењују се речима: „категорије Б за које је је издата исправа за држање и ношење оружја (укључујући оружни лист за правна лица и предузетнике)”.

Додаје се став 2, који гласи:

„Изузетно од става 1. овог члана, обвезник пореза за више комада регистрованог оружја за личну безбедност коме је издата исправа за ношење оружја, порез на регистровано оружје плаћа у годишњем износу, једнаком збиру износа из става 1. тачка 4) овог члана (за један комад регистрованог оружја на које се порез плаћа) и износа из става 1. тачка 3) овог члана за сваки наредни комад регистрованог оружја на који се порез плаћа.”

Члан 8.

У члану 24а став 2. речи: „одузет оружни лист, односно колекционарска дозвола, односно дозвола за ношење оружја” замењују се речима: „одузета исправа за држање, односно исправа за држање и ношење оружја (укључујући оружје), односно исправа за ношење оружја”.

Ст. 3. и 4. мењају се и гласе:

„Ако је порез на регистровано оружје утврђен и плаћен за годину у којој је правоснажним решењем надлежног органа одузета исправа за држање, односно исправа за држање и ношење оружја (укључујући оружје), односно исправа за ношење оружја, припадајући износ пореза за период од дана правоснажности решења о одузимању те исправе, до истека те године, сматра се више плаћеним порезом, у складу са законом којим се уређују порески поступак и пореска администрација.

За регистровано оружје из члана 24. став 1. тачка 3) овог закона за које обвезник у току календарске године добије исправу за ношење оружја, пореска обавеза за ту годину из става 1. тачка 3) тог члана увећава се за припадајући износ, који се обрачунава у односу на разлику износа пореза из става 1. тач. 4) и 3) тог члана, односно у складу са ставом 2. тог члана, сразмерно периоду од дана издавања исправе за ношење оружја до истека те календарске године.”.

У ставу 5. тачка 1) речи: „оружног листа, односно колекционарске дозволе, односно дозволе за ношење оружја” замењују се речима: „исправе за држање, односно исправе за држање и ношење оружја, односно исправе за ношење оружја”.

Додају се ст. 6. до 8, који гласе:

„На нестало регистровано оружје чији је нестанак пријављен надлежном органу, које тај орган евидентира као пасивизирано оружје, порез се не плаћа у периоду од дана пријаве нестанка закључно са даном који претходи дану враћања нађеног оружја власнику.

Ако је порез на нестало пасивизирано регистровано оружје утврђен и плаћен за период из става 6. овог члана, плаћени припадајући износ пореза за период од дана пријаве до дана који претходи дану враћања нађеног оружја власнику, сматра се више плаћеним порезом, у складу са законом којим се уређују порески поступак и пореска администрација.

У случају неосноване пријаве нестанка регистрованог оружја због које порез није утврђен и плаћен за период из става 6. овог члана, обвезник је дужан да плати припадајући неутврђени порез за сваку годину обухваћену тим периодом, са каматом која се обрачунава почев од 1. јануара сваке од тих година, у складу са законом којим се уређују порески поступак и пореска администрација.”

Члан 9.

Члан 26. мења се и гласи:

„Члан 26.

Порез на регистровано оружје утврђује решењем надлежни порески орган, на основу података које Пореској управи, за оружје из члана 21. овог закона, доставља републички орган управе надлежан за унутрашње послове који је издао исправу о регистровању оружја (у даљем тексту: републички орган надлежан за унутрашње послове).

Надлежни порески орган, у смислу става 1. овог члана, јесте Пореска управа – организациона јединица надлежна за територију на којој обвезник има седиште, односно пребивалиште, односно боравиште кад за то постоје оправдани разлози.

Организациона јединица Пореске управе надлежна за територију на којој обвезник – физичко лице има боравиште, која је физичком лицу утврдила порез на регистровано оружје, дужна је да у року од 15 дана од доношења решења о томе обавести организациону јединицу Пореске управе надлежну за територију на којој то физичко лице има пребивалиште.

Порез на регистровано оружје плаћа се у року од 15 дана од дана достављања решења из става 1. овог члана.”

Члан 10.

После члана 26. додаје се члан 26а, који гласи:

„Члан 26а

Републички орган надлежан за унутрашње послове дужан је да податке из члана 26. став 1. овог закона достави Пореској управи, у року од 15 дана од дана:

1. почетка сваке календарске године;
2. регистрације оружја, односно издавања исправе за ношење оружја;

3) правоснажности решења о одузимању исправе за држање, односно држање и ношење (укључујући оружје), односно за ношење оружја;

4) истицања важности исправе за држање, односно за држање и ношење, односно за ношење оружја;

5) пријаве онеспособљавања оружја;

6) пасивизације несталог оружја;

7) враћања нађеног оружја власнику;

8) преноса права својине на регистрованом оружју;

9) преузимања оружја од стране тог органа након смрти власника;

10) наступања других чињеница, у складу са законом којим се уређују оружје и муниција, које доводе до настанка или престанка пореске обавезе у складу са овим законом.

Пореској управи се, у складу са ставом 1. тачка 1) овог члана, не достављају подаци о регистрованом оружју чији је нестанак пријављен а које није враћено власнику, за године које следе години у којој је нестанак оружја пријављен до враћања оружја власнику.”

#### Члан 11.

Ако је за држање, односно за ношење, једног истог оружја, у складу са Законом о оружју и муницији („Службени гласник РС”, бр. 9/92, 53/93-др. закон, 67/93-др. закон, 48/94-др. закон, 44/98, 39/03, 85/05-др. закон, 101/05-др. закон, 27/11-УС и 104/13-др. закон) за више лица издата исправа чија важност није истекла, обвезник пореза на регистровано оружје је власник оружја.

#### Члан 12.

Овај закон ступа на снагу 1. јануара 2020. године.